Bensín fyrir erlendan markað geymt í Hvalfirði Finnska Olíufélagið Neste geymir í tönkum Olíudreifingar í Hvalfirði 40 þúsund tonn af bensíni . Bensínið fer ekki til endursölu hjá olíufélögunum hér á landi , heldur er áætlað að seinna á þessu ári verði það flutt á markaði erlendis . Það er íslenskur umboðs - og milligönguaðili með olíuvörur , Lomacon , sem hafði milligöngu um að Neste fékk tankana leigða hjá Olíudreifingu . Það var finnska olíuskipið Palva sem kom með bensínfarminn til landsins skömmu fyrir síðustu jól og var þá veðurteppt í nokkra daga í Hvalfirði , þar sem sæta þurfti lagi vegna verðurskilyrða að losa skipið . Var það gert í tveimur áföngum . Gunnar Örn Kristjánsson hjá Lomacon sagði í samtali við Skessuhorn að bensínið færi inn á Bandaríkjamarkað væntanlega með vorinu eða í sumar þegar það hentaði finnska olíufélaginu . Lomacon er auk tankanna í Hvalfirðinum einnig með olíutanka í Noregi sem það leigir út til olíufélaga .